text: Granat der bremser brande
  07 januar 2016 kl. 15.12
  Et firma i Sønderborg lancerer en kemisk granat, som kan bremse brande i få, men vigtige minutter. Granaten blev demonstreret på brandskolen i Tinglev.
  Firmaet Lotek er blevet eneforhandler af det nye slukningsredskab, som bl.a. bruges i Sverige.
  Beholderen som indeholder stoffer, som kan fjerne ilden fra brandstedet i nogle minutter, udløses med en split, som i en håndgranat. Beholderen rulles derefter hen  til ilden.
  - Vi forestiller os, at f.eks. indsatsledere, som ofte er først på et brandsted, kan udløse granaten. I løbet af få minutter hæmmes ilden så meget, at temperaturen på brandstedet falder flere hundrede grader. Dermed bliver det nemmere for brandfolkene at slukke ilden.
  F.eks. ved en brand, som TV SYD omtalte mandag, hvor en gård var helt overtændt, da brandvæsenet kom frem.
  TV SYD overværede torsdag en demonstration. Effekten var tydelig.
  - Jeg sammenligner det lidt med hjertestarter, som har vist sig effektive, hvis folk falder om med hjertestop, siger Allan Pedersen til TV SYD. Det gælder om at handle hurtigt, så begrænses skaderne.
  